Tvö frumkvöðlasetur opnuð sama daginn í Borgarnesi Hugheimar og Matarsmiðjan voru formlega opnuð síðdegis á miðvikudaginn var . Hugheimar , frumkvöðla - og nýsköpunarsetur , er til húsa í Borgarbraut 8 í fyrrum skrifstofurými Vesturlandsskrifstofu um málefni fatlaðra . Þar verður úthlutað skrifstofurýmum fyrir frumkvöðla gegn vægri leigu til að þeir geti stigið sín fyrstu skref frá þróun viðskiptahugmyndar til framkvæmdar . Matarsmiðjan er einnig frumkvöðlasetur en einungis hugsað fyrir þá sem vilja þróa vinnslu matvæla við vottaðar aðstæður . Báðum er þessum frumkvöðlasetrum ætlað að skapa drífandi umhverfi fyrir framþróun hugmynda og örva nýsköpun á Vesturlandi . Það er Sprotafyrirtækið Whole Seafood sem tekið hefur á leigu húsið við Vallarás 7 - 9 sem skýtur skjólshúsi yfir Matarsmiðjuna . Talsvert margir voru viðstaddir opnun þessara frumkvöðlasetra og almenn ánægja viðstaddra með að nú sé blásið til sóknar í aðstoð við frumkvöðlastarf . Nánar verður sagt frá opnun setranna í Skessuhorni í næstu viku .